Karina Lorentzen Dehnhardt (SF), 2014-04-01:
Jeg synes jo, at vi i Danmark altid har kunnet drage nytte af andre kulturer og deres påvirkning.
Vi har suget til os af indtryk, vi har taget det til os, som vi kunne bruge, og vi har lært nye måder at gøre tingene på, og det må man sige er positivt.
Jeg tror også, at meget af den påvirkning, som vi har fået udefra, på mange måder er noget af det, der har gjort Danmark til det samfund, det er i dag.
Når udlændinge kommer til Danmark og ønsker at skabe en ny tilværelse her, kan der selvfølgelig opstå mange forskellige udfordringer.
Mennesker, som er vant til en anden levevis, og som ikke kender ret meget til den danske kultur, skal fra dag et følge danske love og danske skikke, som ligger forankret i vores samfundshistorie og i vores adfærd og vores traditioner.
Så når vi på den måde får nye mennesker ind i Danmark, udlændinge, må vi selvfølgelig kræve, at de overholder og følger de danske love.
Det er klart.
Vi må selvfølgelig også have øje for, at det at komme til et fremmed land og skulle integrere sig her er en læreproces, og det er også en tilvænningsproces.
Derfor skal vi som samfund hjælpe med til at guide de her mennesker, som kommer hertil, med en målrettet integrationsindsats, og det synes jeg egentlig også at regeringen har taget hul på med bl.a. integrationsplanen, som opstiller nogle meget konkrete indsatser for den enkelte.
Jeg synes, vi skal holde fast i, at langt de fleste udlændinge i Danmark ikke har integrationsproblemer.
De er integreret, de lever en god tilværelse i Danmark, de kommer sjældent i kontakt med de danske myndigheder, og deres drømme er ligesom alle andre danskeres at få et ordentligt sted at bo, se deres børn vokse op i fred, blive dygtige og have et arbejde at stå op til hver eneste dag.
Selvfølgelig er der også udfordringer med visse grupper af udlændinge.
Der er nogle, der ryger ud i bandekriminalitet eller andre former for kriminalitet.
Der er også en alt for stor gruppe, som ikke kommer ud på arbejdsmarkedet, som ikke lærer dansk, og det er et problem, som vi naturligvis skal være rigtig opmærksomme på og gøre noget ved.
Vi har siden 2011 sammen med regeringen gennemført en lang række initiativer for at minimere problemerne med integrationen.
Vi har afskaffet fattigdomsydelserne.
Vi har givet den enkelte en ærlig chance for at få en rimelig tilværelse i Danmark.
Vi har sikret, at voldsramte kvinder kan få en fair chance for at få opholdstilladelse, og jeg synes faktisk, det er et vigtigt redskab, når vi taler om æresrelaterede konflikter, at man ikke skal tvinges til at finde sig i vold, og det kan man komme ud for, hvis alternativet er, at man bliver smidt ud af Danmark.
Vi har skabt bedre muligheder for at bo og arbejde uden for asylcentrene, og det synes jeg altid bliver misbrugt i debatten om asylansøgere, hvor det kan fremstå, som om regeringen har lempet rigtig meget på asylreglerne.
Det er et helt håndfast krav, og derfor synes jeg altså, man skal passe meget på med at misbruge asylansøgerne og skubbe dem foran sig her, og jeg hørte heller ikke Venstres ordfører give mig et klart svar på spørgsmålet om, hvorvidt Venstre er klar til at opgive at beskytte mennesker, som har et beskyttelsesbehov.
Jeg går jeg ud fra, at Venstre fortsat vil det, også den dag, regeringsmagten måske skulle tilfalde Venstre igen.
Vi har med regeringens bandepakke skærpet straffene og sat ind med præventive indsatser og resocialisering.
Jeg synes, det handler om at sætte hurtigt ind over for unge, som er på vej ud i kriminelle bander.
Det handler om exitprogrammer, det handler om at forebygge rigtig meget.
Vi har sat ind over for tvangsægteskaber ved at skride ind over for familiemedlemmer, som presser unge til at indgå i et ægteskab, som de ikke ønsker.
Vi har sikret, at selv voksne kan få hjælp med æresrelaterede konflikter.
Opmærksomheden rettes jo normalt mod børnene, men vi har altså sikret voksne, så jeg synes, at vi på mange måder har taget rigtig mange skridt for at gøre tingene bedre, og man kan sige, at jo hurtigere vi får gjort det, jo hurtigere vil folk komme i arbejde, og jo hurtigere vil folk blive uddannet, og i jo mindre grad vil de ligge samfundet til last, hvis man kan sige det på den måde.
Så synes jeg, at jeg bare lige her til sidst også skal nævne, at vi også har en udfordring med indvandrere fra ikkevestlige lande.
Det drejer sig om det pres, der ligger på vores arbejdsmarked, når vi har arbejdsgivere, som snyder, som skaber unfair konkurrence for vores egen arbejdskraft ved at gå ud i social dumping.
Det er også en dagsorden, som jeg vil rose regeringen rigtig meget for at have taget fat på.
Vi har ikke lavet en eneste finanslov uden at skærpe kampen her, så jeg synes egentlig, der er gjort rigtig mange ting.